آرام جانیم کربلا روح و روانیم کربلا
سنده یاتان قربانلارا قرباندی جانیم کربلا

دردیم دواسی کربلا روحیم صفاسی کربلا
هر درد بی درمانه وار سنده دواسی کربلا

مشکلدی درد فرقتون خاک شفادی تربتون
باشه یتیشدی عمروموز دللرده قالدی حسرتون

هر یرده سن سن صحبتیم هجرانیوه یوخ طاقتیم
عمروم گلی اولدی خزان قالدی اورکده حسرتیم

آرزی گلون درمدیم مخمل اوسته سرمدیم
عمروم یتیشدی آخره کرب و بلانی گورمدیم

سنده حسینون قانی وار یتمیش ایکی قربانی وار
خاک شفا دور تربتون بیر درده مین درمانی وار

سنده ئولونجه وارگوزوم هجرانیوه یوخدور دوزوم
اولسان اگر قسمت منه دلده سنه وار چوخ سوزوم

سندن حسین عطری گلور هجرونده گوز قان یاش الور
گورسم حسینون قبرینی اوندا بو قلبیم دینجلور

سنده سولوب دین گلشنی عالم گینه خوشلار سنی
خوشحالیوه اولسون سنون اولدون حسینون مدفنی

سنده حسینون اصغری یاندی سوسوزدان لبلری
قالدی ئولونجه سینه ده بی کس ربابون اللری

سنده علی اصغر یاتوب هم قاسم و اکبر یاتوب
قولسوز کنار نهرده عباس نام آور یاتوب

شاعر : کلامی زنجانی